གཞན་ལ་འཆི་ཁར་འཕོ་བ་འདེབས་ཚུལ་ལྷག་བསམ་རབ་དཀར་ཞེས་བྱ་བ་བཞུགས་སོ།། ༈ །ན་མོ་གུ་རུ་བཛྲ་ཝཱ་ར་ཧཱི། གཞན་ལ་འཆི་ཁར་འཕོ་བ་འདེབས་ཚུལ་རྗེ་བཙུན་ཡུམ་ལ་བརྟེན་པ་ཚར་ཆེན་ཆོས་ཀྱི་རྒྱལ་པོས་གསུང་རྒྱུན་ཟིན་བྲིས་བཀླག་ཆོག་ཏུ་བཀོད་པ་ནི། རང་ཉིད་རྣལ་འབྱོར་མའི་བསྒོམ་བཟླས་བྱེད་མུས་ཡིན་ན་དེའི་ང་རྒྱལ་དང་། ཐུན་མཚམས་གཞན་གྱི་རྣལ་འབྱོར་པ་ཡིན་ན་མཁའ་སྤྱོད་མའི་བསྒོམ་བཟླས་ཉུང་དུ་ཞིག་བླངས་ལ་བཟླས་པ་བསྡུ་བའི་བར་རམ་བསམ་མི་ཁྱབ་ཀྱི་རྣལ་འབྱོར་བསྒོམ་ཚར་བའི་རྗེས་སུ། དམིགས་ཡུལ་དེ་ལ་སྙིང་བརྩེ་བའི་བསམ་པས་འདི་སྐད་ཅེས་གདམས་པར་བྱ་སྟེ། འོ་ཚེ་ལས་འདས་པ་ཆེ་གེ་མོ་ཞེས་བྱ་བ་ཉོན་ཅིག ཁྱེད་རང་ཚེ་འདིའི་སྣང་བ་ནུབ་ནས་འཆི་བ་འོད་གསལ་ཆོས་སྐུ་ན་ཡོད་པ་ཡིན་པས། དེ་ལ་བརྟེན་ནས་གྲུབ་མཐའ་རྙོགས་པའི་ཕྱིར་འཆི་སྲིད་འཁྲུལ་པའི་སྣང་བ་ལ་སེམས་མ་ཡེངས་པར་ཁོ་བོས་འཕོ་བ་གསལ་འདེབས་པ་ཡིན་པས་དམིགས་པ་འདི་བཞིན་དུ་སྒོམས་ཤིག ཁྱེད་རང་པད་ཉི་འཇིགས་བྱེད་དུས་མཚན་དང་བཅས་པའི་གདན་ལ་རྡོ་རྗེ་རྣལ་འབྱོར་མ་དམར་མོ་གཡས་གྲི་གུག་ཐུར་དུ་བརྐྱང་ནས་འཛིན་ཅིང་། གཡོན་ཐོད་ཁྲག་གྱེན་དུ་འཕྱར་ནས་གསོལ་བ། བླ་མ་རྣམ་སྣང་གི་རིགས་བདག་ཅན་ཕྱག་རྒྱ་ལྔས་བརྒྱན་པ། སྤྱན་གསུམ་དག་པ་མཁའ་སྤྱོད་ལ་གཟིགས་པའི་སྐུར་རྒྱས་པར་ན་ཁྱེད་རང་རྗེ་བཙུན་རྡོ་རྗེ་རྣལ་འབྱོར་མ་ཞབས་གཡས་པས་དུས་མཚན་མ་དམར་མོའི་ནུ་མ་བརྫིས་ཤིང་ཞེས་པ་ནས་ཡེ་ཤེས་ཀྱི་མེ་འབར་བའི་དབུས་ན་བཞུགས་པའི་བར་མངོན་རྟོགས་བཞིན་ལ། དེ་ཡི་ལྟེ་བ་ནས་སྤྱི་བོའི་བར་ཞེས་གོང་དུ་སྦྲེལ། བསྡུ་ན་འདི་ནང་བཞིན་ནོ། གྱུར་པའི་ལྟེ་བ་ནས་སྤྱི་གཙུག་གི་བར་ལ་རྩ་དབུ་མ་ཁ་དོག་དམར་པོ་སྦོམ་ཕྲ་སྦ་ལྕག་འབྲིང་པོ་ཙམ་རྩེ་མོ་ཇེ་སྦོམ་ལ་སོང་བ་ཚངས་བུག་ལ་གཏད་དེ་སྐར་ཁུང་སྐྱ་ཐལ་ལེ་བ་དང་མས་སྣ་ལྟེ་བའི་ཐད་དུ་ཆོས་འབྱུང་དམར་པོ་གྲུ་གསུམ་མཁལ་ཁུང་གཉིས་དང་ལྟེ་བར་ཟུར་གསུམ་བསྟན་ཅིང་རྩ་བ་གསང་གནས་སུ་ཟུག་པའི་ནང་དུ་ཁྱེད་རང་གི་རྣམ་པར་ཤེས་པའི་བྃ་ཡིག་གི་ཐིག་ལེ་དམར་པོ་ཆེ་ཆུང་རིལ་མ་ཙམ་འཕུར་ལ་ཁད་པ་ཞིག་ཤིན་ཏུ་གསལ་བར་བསྒོམ་མཛོད། ཡང་ཁྱེད་རང་གི་སྤྱི་བོར་སེང་ཁྲི་པད་ཉི་འཇིགས་བྱེད་དུས་མཚན་དང་བཅས་པའི་གདན་ལ་གང་ལ་མོས་པའི་བླ་མ་བསྒོམ་པ་དང་འདྲ་བའི་རྡོ་རྗེ་རྣལ་འབྱོར་མ་ལ་འཇའ་འོད་ཀྱི་གུར་ཕུབ། མེ་ཏོག་གི་ཆར་འབེབས། དེ་རྣམས་ཀྱི་ཁྲོད་ནས་ཁྱེད་རང་གི་སྤྱི་བོར་འཇའ་དཀར་པོ་མདུང་ཚུགས་སུ་ཟུག་པ་ནམ་མཁའི་ཁམས་ཐམས་ཅད་དཔའ་བོ་མཁའ་འགྲོ་ཆོས་སྐྱོང་སྲུང་མའི་ཚོགས་ཀྱིས་གང་ཞིང་། དྲི་ཞིམ་པོའི་སྤོས་འཐུལ་བ་མཁའ་སྤྱོད་ཀྱི་ཞིང་ཁམས་དང་འདྲ་བར་བསྒོམ་མཛོད། ཁྱེད་རང་གི་རྣམ་ཤེས་ལྟེ་བ་ནས་བྃ་ཡིག་གམ་ཐིག་ལེར་གནས་པ་ལས་འོད་ཟེར་འཕྲོས་ལུས་ལོངས་སྤྱོད་དུས་གསུམ་དགེ་ཚོགས་ཐམས་ཅད་མཆོད་ཡོན་ཞབས་བསིལ་ལ་སོགས་པ་མཆོད་སྤྲིན་དུ་སྤྲུལ་ཏེ་སྐྱབས་ཡུལ་རྣམས་ལ་ཕུལ་བའི་མོས་པ་མཛོད་ལ། ཁོ་བོའི་ཚིག་འདི་ལ་བློ་གཏོད་པར་ཞུ། ཨོཾ་སརྦ་ཏ་ཐཱ་ག་ཏ་བཛྲ་ཡོ་གི་ནཱི་ས་པ་རི་ཝཱ་ར་ཨརྒྷཾ་པྲ་ཏཱིཙྪ་ཡེ་སྭཱ་ཧཱ། ལ་སོགས་པས་མཆོད། དེའི་མཐར་འབྲུ་གསུམ་བཏགས་པས་ནང་མཆོད་ཕུལ། དཔལ་ལྡན་རྡོ་རྗེ་མཁའ་འགྲོ་མ་སོགས་ཀྱིས་བསྟོད། དེ་ལྟར་མཆོད་པ་དང་བསྟོད་པ་ཕུལ་ནས། བླ་མ་རྡོ་རྗེ་རྣལ་འབྱོར་མ་ལ་བདག་འཆི་བའི་འཁྲུལ་སྣང་དང་བར་དོའི་འཇིགས་སྐྲག་བདུད་དང་གཤིན་རྗེའི་འཚེ་བ་ཐམས་ཅད་ལས་སྐྱབས་ཏེ་ད་ལྟ་ཉིད་དུ་དག་པ་མཁའ་སྤྱོད་དུ་དྲངས་སུ་གསོལ་སྙམ་པས་མོས་གུས་དྲག་པོ་དུང་པ་དང་བཅས་གསོལ་བ་བཏབ་པའི་མོས་པ་མཛོད་ལ་ཚིག་འདི་ལ་ཐུགས་གཏོད་པར་ཞུ། བླ་མ་དང་རྗེ་བཙུན་རྡོ་རྗེ་རྣལ་འབྱོར་མ་གཉིས་སུ་མེད་པ་ལ་གསོལ་བ་འདེབས་སོ། །བདག་འཛིན་བློ་ཡིས་ཐོངས་པར་བྱིན་གྱིས་རློབས། །དགོས་མེད་རྒྱུད་ལ་སྐྱེ་བར་བྱིན་གྱིས་རློབས། །ལམ་མཆོག་འཕོ་བ་འབྱོངས་པར་བྱིན་གྱིས་རློབས། །འཆུགས་མེད་མཁའ་སྤྱོད་འགྲུབ་པར་བྱིན་གྱིས་རློབས། །ཞེས་ལན་གསུམ་ལ་སོགས་པར་བརྗོད་པའི་མཐར། དེ་ལྟར་གསོལ་བ་བཏབ་ནས་རྣམ་རྟོག་གཞན་གྱིས་བར་མ་ཆོད་པར་ལྟེ་བ་ན་བསྒོམ་པའི་རྣམ་ཤེས་ཀྱི་ངོ་བོ་བྃ་ཡིག་གམ་ཐིག་ལེ་དེ་བླ་མ་རྗེ་བཙུན་མའི་ཐུགས་ཀར་ཐིམ་འདོད་ཀྱིས་གྱེན་ལ་ཡར་བྱ་འཕུར་བ་བཞིན་བྱུང་སྟེ་ཚངས་བུག་ནས་རྒྱངས་ཀྱིས་ཐོན། སྤྱི་བོའི་རྡོ་རྗེ་རྣལ་འབྱོར་མའི་ཐུགས་ཀར་སིབ་ཀྱིས་ཐིམ་མ་ཐག་བླ་མ་རྡོ་རྗེ་རྣལ་འབྱོར་མ་དཔག་ཆེན་གྱིས་མདའ་འཕང་བ་ལྟར་ནམ་མཁའ་ལ་ཇེ་མཐོ་ཇེ་མཐོར་དེ་མ་ཐག་གཤེགས་ཏེ་དག་པ་མཁའ་སྤྱོད་ཀྱི་གནས་སུ་བྱོན་པར་བསམ་ལ་སྟོང་པ་ཉིད་ཀྱི་ངང་དུ་མཉམ་པར་ཞོག་མཛོད། ཅེས་བརྗོད་ལ་དམིགས་པ་གསལ་ཞིང་ངར་དང་ལྡན་པས་ཧིཀ་ཉེར་གཅིག་ཙམ་བརྗོད། དམིགས་པ་མི་གསལ་ཞིང་གདོན་བགེགས་ཀྱི་འཇིགས་སྣང་སོགས་བྱུང་ན་རྣལ་འབྱོར་མའི་ང་རྒྱལ་བརྟན་པོ་དང་ལྡན་པས་དམིགས་པ་ཡང་ཡང་གསལ་བཏབ་ལ་ཧིཀ་མང་དུ་བརྗོད་ཀྱང་འགལ་བ་མེད་པར་སེམས་སོ། །འཕོ་བ་ཐེབས་ཚར་བ་དང་གཤིན་པོའི་དོན་དུ་མཁའ་སྤྱོད་ཞལ་བཟང་བལྟ་བའི་སྨོན་ལམ། བཟང་སྤྱོད་ལྟུང་བཤགས་སོགས་རང་གི་བློ་ལ་གང་ཡོད་པ་ཐམས་ཅད་ལྷག་བསམ་རྣམ་པར་དག་པས་བཏོན་ན་ས་ལམ་གྱི་བར་ཆད་བགེགས་ཀུན་ཞི་ཞིང་ཕན་ཡོན་ཆེ་བར་ཁོ་བོས་སེམས་སོ། །དེའི་རྗེས་སུ་བདག་བསྐྱེད་ཀྱི་མཇུག་བསྡུས་ལ་དགེ་བའི་བྱ་བས་དུས་ལས་འདའ་བར་བྱའོ། །ཞེས་རྗེ་བཙུན་ཡུམ་རྐྱང་གི་འཕོ་བ་གཞན་ལ་འཆི་ཁར་གསལ་འདེབས་ཚུལ་ཉུང་ངུ་འདི་ནི་ས་སྐྱ་པ་ཀུན་བློས་རང་ཉིད་ལ་དྲིན་ཆེ་བའི་མ་བསོད་ནམས་དཔལ་གྱི་དབང་མོ་འཇིག་རྟེན་ཕ་རོལ་དུ་གཤེགས་ཁ་མའི་སྐབས་ཤིག་ཏུ་མྱུར་བར་སྦྱར་བ་ཡིན་པས་རང་ཉིད་ཀྱིས་ཉམས་སུ་ལེན་ཚུལ་དང་། གཞན་ལ་འདེབས་ཚུལ་སྤྲོས་པ་ལ་དགའ་ན་བླ་མ་གོང་མའི་གསུང་རབ་ལ་སྙན་བརྒྱུད་ཟབ་མོས་བརྒྱན་ཏེ་རྣམ་དཔྱོད་ཀྱི་བློ་གྲོས་ཤིན་ཏུ་གལ་ཆེ་བ་ལགས། ཞེས་པའི་ཡི་གེ་པ་ནི་བསོད་ནམས་འོད་ཟེར་གྱིས་བགྱིས་པ་དགེ་ལེགས་འཕེལ། །མངྒ་ལཾ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།

༼ཨཱཿ༽